b'\n_START_ARTICLE_\nBrahistokrona\n_START_PARAGRAPH_\nBrahistokrona (tudi brahistohrona, gr\xc5\xa1ko \xce\xb2\xcf\x81\xce\xb1\xcf\x87\xce\xaf\xcf\x83\xcf\x84\xce\xbf\xcf\x82: brahistos - najkraj\xc5\xa1i + \xcf\x87\xcf\x81\xcf\x8c\xce\xbd\xce\xbf\xcf\x82: kronos - \xc4\x8das) je ravninska krivulja, po kateri masna to\xc4\x8dka z za\xc4\x8detno hitrostjo iz neke to\xc4\x8dke (A) pride v drugo to\xc4\x8dko (B) v najkraj\xc5\xa1em \xc4\x8dasu pod pogojem, da nanjo deluje konstanten gravitacijski pospe\xc5\xa1ek in da trenje ni prisotno.\n_START_SECTION_\nZgodovina\n_START_PARAGRAPH_\nProblem brahistokrone je postavil Johann Bernoulli in zanj leta 1696 prvi objavil re\xc5\xa1itev, ki pa naj bi bila v resnici re\xc5\xa1itev njegovega brata Jakoba. Spada med variacijske probleme, Johann Bernoulli pa velja za o\xc4\x8deta variacijskega ra\xc4\x8duna. Splo\xc5\xa1no nalogo za brahistokrono je re\xc5\xa1il Leonhard Euler leta 1774.'